Når dit barn skal til svømning, skal du slukke mobilen, lægge den i lommen eller helt lade den blive hjemme eller i bilen.

Det mener flere svømmeklubber i hovedstaden, som oplever, at forældre ikke overholder svømmehallernes mobilregler.

For forældrene har hovedet nede i mobilen i omklædningsrummet, ved bruserne og inde i svømmehallen, mens børnene svømmer.

Fra at børn tager et billede af et andet barn i omklædningsrummet, og til det eventuelt havner på et socialt medie, er der ikke langt Allan Nyhus, formand for Hovedstadens Svømmeklub

Det oplever de blandt andre i svømmeklubben MK31 og Hovedstadens Svømmeklub.

- Forældrene står i omklædningsrummene og sågar i baderummene med deres mobiltelefoner, og når man konfronterer dem, får man mange gange det svar, at de bare står og sms’er. Men der er jo kameraer i telefonenerne, og det er det, der er problematisk, siger formand for svømmeklubben MK31 Tommy Jensen.

Skilte skal hjælpe

I mange svømmehaller er der skilte om, at mobiler er forbudt, men det bliver ikke overholdt af forældrene.

- Det er problematisk, for der er børn og unge i omklædningsrummene, og når de ser deres forældre med telefonerne, tænker de, at de også må. Og fra at børn tager et billede af et andet barn i omklædningsrummet, og til det eventuelt havner på et socialt medie, er der ikke langt, forklarer Allan Nyhus, formand for Hovedstadens Svømmeklub.

Det er en snak om digital dannelse, og det er en vigtig snak at tage med forældrene og børnene Allan Nyhus, formand, hovedstadens svømmeklub

Efter en episode med en dreng, der blev fotograferet i omklædningsrummet, ville Tommy Jensen egentlig gerne bede forældrene om at aflevere deres telefoner ved indgangen, når de gik ind i svømmehallen, men det bliver for omfattende for klubben:

- Der er et spørgsmål omkring forsikring, fordi telefonerne kan blive stjålet, og hvis vi skal ansætte nogle til at stå for det her, så skal vi betale løn til dem, siger Tommy Jensen.

Læs også : Efter krænkende billeder i omklædningsrum: Flere opfordrer til mobilforbud

I stedet håber begge svømmeklub-formænd, at der kan skabes en kulturændring, så det går op for forældrene, hvor vigtigt det er, at de dropper mobilen i svømmehallen.